Rašys
Rašys – ežeras Lietuvoje, Utenos rajone, 5 km į pietvakarius nuo Sudeikių, Sirutėnų kaimo šiaurrytiniame pakraštyje. Ežero ilgis iš šiaurės vakarų į pietryčius – 0,69 km, plotis – iki 0,24 km. Altitudė 134,1 m. Krantai daugiausia aukšti, tik pietinis – žemas ir pelkėtas. Šiaurinėje pakrantėje stūkso Ruzgiškių miškas, kitose pakrantėse auga miškeliai, plyti pievos. Pietryčiuose išteka Vyžuonos intakas Rašė. Į rytus įsikūręs Juškėnų kaimas. Pietrytine pakrante eina kelias  4901  Utena–Sudeikiai–Alaušas–Dusetos . Vandenvardis kildinamas iš žodžių (iš)rašyti ('marginti'), rašytis ('marginys'), raštas, manant, kad pirminė šaknies raš- reikšmė galėjo bendrai reikšti nelygią formą, laužytumą.